钦定古今图书集成/明伦汇编/官常典/第389卷 > 萧执
## 钦定古今图书集成/明伦汇编/官常典/第389卷 > 萧执

按《明外史》本传：“执字子所，泰和人。洪武四年乡举，为国子学录。五年夏至，帝有事北郊，召尚书吴琳、主事
宋濂率文学之士以从。执偕陶凯等十二人见帝于
斋所，帝令赋诗，诗成览之，品第有差。复令赋《山栀花》。
阅至执诗，喜动颜色，命遍示诸臣，执班列最后，又召
使前，宠眷倾一时。以亲老乞归，章四上乃允。亲殁，庐”
墓侧，里人为建义塾，令子弟就学。执免丧，乃领其事。
申国公邓镇统兵剿龙泉寇，蔓及泰和，执诣军门陈
祸乱之由，曰：“民饥寒为盗，即在龙泉者尚不忍诛，况
连及他县乎？”镇为下令禁止，邑人以安。太祖中年，留
心文学，往往试廷臣，课殿最。有陈观者，以儒学训导
入觐，试王猛《扪虱论》称旨，擢陕西参政。寻召还，侍左
右，备顾问。尝作《锺山赋》，应制立就。帝大喜，赐金币。执
在陕尤以廉谨称。或问陕产金，其矿何状。执惊曰：“吾
备位藩僚，不及吏议足矣，何金之问？”其卒也，妻子几
无以自存。